b'\n_START_ARTICLE_\nAlexander Martin Luther\n_START_PARAGRAPH_\nAlexander Martin Luther (8. jaanuar 1810 Tallinn \xe2\x80\x93 22. september 1876 Tallinn) oli baltisaksa p\xc3\xa4ritolu eesti t\xc3\xb6\xc3\xb6stur._NEWLINE_L\xc3\xb5petas Tallinna Kubermangug\xc3\xbcmnaasiumi. T\xc3\xb6\xc3\xb6tas perefirmas (mille asutas tema Breslaust saabunud vanaisa Georg Christian Luther aastal 1742), mis alguses tegeles lina ja soola vahendamisega ja millele hiljem lisandus puiduga kauplemine. Ettev\xc3\xb5ttel l\xc3\xa4ks h\xc3\xa4sti, muretseti kinnisvara (soodsad laopinnad sadama l\xc3\xa4hedal). 1870 aasta paiku asutas ta koos kaupmees Markel Makaroviga ettev\xc3\xb5tte, mis tegeles puitmaterjalist ehitustarvete ostu ja m\xc3\xbc\xc3\xbcgiga (puuhoov). Selle ettev\xc3\xb5tmise edukaimaks m\xc3\xbc\xc3\xbcgiartikliks olid Soomest toodud katusesindlid, mis oli meie maal veel \xc3\xbcsna uudne materjal. \xc3\x95ige varsti taibati, et sindleid on kasulikum kohapeal l\xc3\xb5igata. Saeveski ehitamise jaoks saadi luba aastal 1877, kahjuks p\xc3\xa4rast Alexander Martin Lutheri surma._NEWLINE_Tema j\xc3\xa4rgi nimetati 1880. aastal m\xc3\xb6\xc3\xb6bli tootmisega tegelenud Lutheri vabrik.\n_START_SECTION_\nIsiklikku\n_START_PARAGRAPH_\nAlexander Martin Luther oli kolm korda abielus. Esimene abikaasa oli Louise Luther, neiuna Gebauer (1812\xe2\x80\x931844). Sellest abielust s\xc3\xbcndis  poega ja t\xc3\xbctar, teine poeg Ferdinand Justius Luther oli Emmaste Immanueli koguduse esimene \xc3\xb5petaja, K\xc3\xa4ina Martini koguduse \xc3\xb5petaja ja Tallinna Niguliste koguduse \xc3\xbclem\xc3\xb5petaja. Teine abikaasa oli Therese Luther, neiuna Berg (1805\xe2\x80\x931852). Sellest abielust s\xc3\xbcndis kolm t\xc3\xbctart ja \xc3\xbcks poeg. Kolmas abikaasa oli Henriette Caroline Luther, neiuna Steding. Sellest abielust s\xc3\xbcndis kolm poega: t\xc3\xb6\xc3\xb6sturid Christian Wilhelm Luther (tema poeg Martin Christian Luther oli t\xc3\xb6\xc3\xb6stur, tulundus- ja poliitikategelane) ja Carl Wilhelm Luther ning Johannes Heinrich Luther, kes oli Kadrina- ja Narva Johannese koguduse \xc3\xb5petaja, hiljem luterlik vaimulik Karkelnis (praegu M\xc3\xb5ssovka Kaliningradi oblastis) (tema poeg Ralf Johannes Ferdinand Luther oli Kuusalu Laurentsiuse koguduse ja Tartu \xc3\x9clikooli koguduse (saksa pihtkonna) \xc3\xb5petaja). Tema isa oli Christian Wilhelm Luther (1774\xe2\x80\x931841), vanaisa Georg Christian Luther (1717\xe2\x80\x931800).'